钦定古今图书集成/明伦汇编/官常典/第770卷 > 赵南星
## 钦定古今图书集成/明伦汇编/官常典/第770卷 > 赵南星

按《明外史》本传：“南星，字梦白，高邑人。万历二年进士。
除汝宁推官，治行廉平，稍迁户部主事。张居正寝疾，
朝士群祷，南星与顾宪成、姜士昌戒弗往。居正殁，调
吏部考功，引疾归。起历文选员外郎。疏上天下四大
害，言杨巍乞休。左都御史吴时来谋代之，忌户部尚
书宋𫄸声望，连疏排挤。副都御史詹仰庇力谋吏、兵
二部侍郎。大臣如此，何以责小臣？”是谓“干进之害。”礼
部尚书沈鲤、侍郎张位、谕德吴中行、南京太仆卿沈
思孝相继自免，独南京礼部侍郎赵用贤在。词臣黄
洪宪辈每阴谗之。言官唐尧钦、孙愈贤、蔡系、周复显
为诋诬。众正不容，宵人得志，是谓倾危之害。州县长
吏，选授太轻，部寺之官，计日而取，郡“守，不问才行，而
抚按论人，赃私有据，不曰未甚，则曰任浅，概止降调。
其意以为惜才，不知此乃惜不才也。吏治日污，民生
日瘁，是谓州县之害。乡官之权大于守、令，横行无忌，
莫敢谁何。如渭南知县张栋治行无双，裁抑乡官，被
谗不获行取，是谓乡官之害。四害不除，天下不可得
治。”疏出，朝论韪之。而中所抨击，悉时相所庇。于是绐
事中李春开起而驳之。其疏先下，南星几获谴。给事
中王继光、史孟麟、万自约，部曹姜士昌、吴正志并助
南星，诋春开，且发时来仰庇《洪宪》谗谄状。春开气沮。
然南星卒以病归。再起，历考功郎中。二十一年大计京官，与尚书孙鑨秉公澄汰。首黜所亲都给事中王
三馀及鑨甥文选员外郎吕荫昌，他附丽政府，及大
学士赵志皋弟皆不免，朝野称快，而政府大不堪。给
事中刘道隆因劾吏部议留拾遗庶僚非法，遂有专
权植党之旨，贬南星三官。俄因李世达等疏救，斥南
星为民。后论救者悉被谴，鑨亦去位，一时善类几空。
事具《鑨传》。南星里居，名益高，与邹元标、顾宪成，海内
拟之三君，中外论荐者百十疏，卒不起。光宗立，起太
常少卿，俄改右通政，进太常卿。至则擢工部右侍郎。
居数月，拜左都御史，慨然以整齐天下为任。天启三
年大计京官，以故给事中亓诗教、赵兴邦、官应震、吴
亮嗣先朝结党乱政，议黜之。吏科给事中魏应嘉力
持不可。南星著《四凶论》，卒与考功郎程正己置四人
不谨，他所澄汰，一如为考功时。浙江巡按张素养荐
部内人材及姚宗文、邵辅忠、刘廷元，南星劾其谬，素
养坐夺俸抵言。故事，访之属吏，南星谓：“如素养言，但
置监司、郡守足矣，安事御史？”素养卒左迁。先是，巡方
者有提荐之例，南星已奏止之。而陕西高弘图、山西
徐扬先、宣大李思启、河东刘大受，复踵行如故，南星
并劾奏之，巡方者始知畏法。寻代张问达为吏部尚
书。是时，人务奔竞，苞苴恣行，言路横尤甚。每文选郎
出朝，辄邀之半道。为人求官不得，则加恶声，或逐之
去。选郎即公正无如何，尚书亦太息而已。南星素疾
其弊，锐意澄清，独行己志，政府及中贵亦不得有所
千请。诸人惮其刚严，不敢犯。有给事为赀郎，求盐运
司，即注赀郎王府，而出给事于外。知县石三畏素贪，
夤缘将行取南星亦置之王府。时进士无为王官者，
南星不恤也。魏忠贤雅重之，尝于帝前称其任事。一
日，遣娣子傅应星介一中书贽见南星麾之去。尝并
坐弘政门，选通政司参议，正色语忠贤曰：“主上冲龄，
我辈内外臣子，宜各努力为善。”忠贤嘿然，怒形于色。
大学士魏广微，南星友允贞子也，素以通家子畜之。
广微入内阁，尝三至南星门，拒勿见。又尝叹曰：“见泉
无子。”见泉，允贞别号也。广微恨刺骨，与忠贤比而龁
南星。东林势盛，众正盈朝，南星益搜举遗佚，布之庶
位。高攀龙、杨涟、左光斗秉宪，李腾芳、陈于廷佐迁，魏
大中、袁化中长科道；郑三俊、李邦华、孙居相、饶伸、王
之采辈悉置卿贰，而四司之属，邹维琏、夏嘉遇、张光
前、程国祥、刘廷谏亦皆民誉。中外方忻忻望治，小人
遂侧目欲去南星。给事中傅櫆以维琏改吏部己不
与闻，首假汪文言发难，劾南星紊旧制，植私人。维琏
引去，南星奏留之，小人愈恨。会涟劾忠贤疏上，宫府
益水火。南星遂杜门乞休，不许。攀龙之劾崔呈秀也，
南星议戍之。呈秀窘，夜走忠贤邸，叩头乞哀，言：“不去
南星及攀龙、涟等，我两人未知死所。”忠贤大以为然，
遂与定谋。会山西缺巡抚，河南布政使郭尚友求之，
南星以太常卿谢应祥有清望，首列以请。既得旨，而
御史陈九畴受《广微》指，言“应祥尝知嘉善，大中出其
门。大中以师故谋于文选郎嘉遇而用之，徇私当斥。”
大中、嘉遇疏辨，语侵九畴。九畴再疏力诋，并下部参
议。南星、攀龙极言应祥以人望推举，大中、嘉遇无私，
九畴妄言不可听。忠贤大怒，矫旨黜大中、嘉遇，并黜
九畴，而责南星等朋谋结党，南星遽引罪求去，忠贤
复矫旨切责，放之归。明日，攀龙亦引去，给事中沈惟
炳论救，亦出之外。俄以会推忤忠贤意，并斥于廷。涟、
光斗、化中引南星所摈徐兆魁、乔应甲、王绍徽等置
之要地。小人竞进，忠正胥斥，天下大柄尽归之忠贤
矣。忠贤及其党恶南星甚，每矫敕谕，必目为“元凶。”于
是御史张讷劾南星十大罪，并劾惟琏、国祥、嘉遇及
王允成。得旨并削籍，令再奏南星私党。讷复列上，邦
华及孙鼎相等十四人，并贬黜。自是为南星摈弃者，
无不拔擢。其素所推奖者，率遭奇祸。诸干进速化之
徒，一击南星，辄遂所欲。而石三畏亦起为御史，疏攻
南星及李三才、顾宪成、孙丕扬、王图等十五人，死者
亦削夺，缙绅祸益烈。寻以《汪文言》狱词连及南星，下
抚按提问。适郭尚友巡抚保定，而巡按马逢皋亦憾
南星，乃相与庭辱之，笞其子清衡及外孙王锺庞，系
之狱，坐南星赃万五千。南星家素贫，亲故捐助，始获
竣。卒戍南星代州。清衡庄浪，锺庞、永昌，嫡母冯氏、生
母李氏，并哀恸而卒。子生七龄，惊怖死。《南星》抵戍所，
处之怡然。庄烈帝登极，有诏赦还。巡抚牟志夔，忠贤
党也，故迟遣之，竟卒于戍所。崇祯初，赠太子太保，谥
《忠毅》。